CELEX: 22019D0167
Language: hu
Date: 2019-01-14 00:00:00
Title: Az ESA–EU Vámegyüttműködési Bizottság 1/2019 határozata (2019. január 14.) az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barrakuda vonatkozásában fennálló különleges helyzet figyelembevétele érdekében történő eltérésről [2019/167]

4.2.2019   
               
               
                  HU
               
               
                  Az Európai Unió Hivatalos Lapja
               
               
                  L 32/32
               
            
         AZ ESA–EU VÁMEGYÜTTMŰKÖDÉSI BIZOTTSÁG 1/2019 HATÁROZATA
         (2019. január 14.)
         az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barrakuda vonatkozásában fennálló különleges helyzet figyelembevétele érdekében történő eltérésről [2019/167]
         A VÁMEGYÜTTMŰKÖDÉSI BIZOTTSÁG,
         tekintettel az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodásra és különösen annak 1. jegyzőkönyve 41. cikkének (4) bekezdésére,
         mivel:
         
                     (1)
                  
                  
                     Az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodást (1) (a továbbiakban: átmeneti gazdasági partnerségi megállapodás) az Unió, a Madagaszkári Köztársaság, a Mauritiusi Köztársaság, a Seychelle Köztársaság és a Zimbabwei Köztársaság 2012. május 14-től kezdődően ideiglenesen alkalmazza.
                  
               
                     (2)
                  
                  
                     Az átmeneti gazdasági partnerségi megállapodásnak a „származó termék” fogalmának meghatározásáról és a közigazgatási együttműködés módszereiről szóló 1. jegyzőkönyve tartalmazza a kelet- és dél-afrikai államokból (ESA-államokból) származó termékek Unióba történő behozatala tekintetében alkalmazandó származási szabályokat.
                  
               
                     (3)
                  
                  
                     Az átmeneti gazdasági partnerségi megállapodás 1. jegyzőkönyve 42. cikkének (1) bekezdése szerint a származási szabályoktól eltérések engedélyezhetők, ha a meglévő ágazatok fejlődése az ESA-államokban azt indokolja.
                  
               
                     (4)
                  
                  
                     Az ESA-EU Vámegyüttműködési Bizottság 2017. október 2-án az átmeneti gazdasági partnerségi megállapodás 1. jegyzőkönyve 42. cikkének (1) bekezdésével összhangban elfogadta a 2/2017 ESA–EU vámegyüttműködési bizottsági határozatot [2017/1924] (2), amely 2017. október 2. és 2018. október 1. között a származási szabályoktól való eltérést engedélyez a sózott barrakuda Unióba történő behozatala tekintetében. A késedelmes megrendelések miatt azonban kis mértékben alkalmazták csak az eltérési kvótát.
                  
               
                     (5)
                  
                  
                     Mauritius az átmeneti gazdasági partnerségi megállapodás 1. jegyzőkönyve 42. cikke szerint a származási szabályoktól való újabb eltérést kért 100 tonna, a Harmonizált Rendszer 0305 69 vámtarifaszáma alá tartozó sózott barrakuda Unióba történő behozatala tekintetében a 2018 októberétől 2019 októberéig tartó időszakra. Mauritius ismét azzal érvel, hogy nem áll rendelkezésre az Unióból vagy Mauritiusról származó barrakuda, és a többi afrikai, karibi és csendes-óceáni államból (AKCS-államok) származó barrakuda nem felel meg a minőségre és a rendszeres utánpótlásra vonatkozó követelményeknek. Következésképpen Mauritiusnak továbbra is nem származó nyersanyagokat kell beszereznie a feldolgozóipara számára. Mauritius arra számít, hogy képes lesz teljes mértékben kihasználni a 2018/2019-es időszakra kért kvótát.
                  
               
                     (6)
                  
                  
                     Az eltérés hozzájárul a kis- és középvállalkozások fejlődéséhez és az ország jelenleg túlnyomó részben tonhal-termékeket előállító tengeri élelmiszeripari ágazatának diverzifikációjához. Mauritius jelezte, hogy az eltérés hatálya alá tartozó várható kivitel értéke 390 000 EUR. 2017-ben a Harmonizált Rendszer 3. fejezete alá tartozó halászati termékek Mauritiusból az Európai Unióba való behozatalának értéke 21 217 843 EUR összeget tett ki. A szóban forgó behozatal összértékének 1,84 %-át jelentő kis mennyiség és a kért eltérés korlátozott időtartama nem okozhat súlyos károkat sem az Unió, sem egy vagy több tagország érintett gazdasági ágazata számára.
                  
               
                     (7)
                  
                  
                     Indokolt tehát Mauritius számára egy évre eltérést engedélyezni 100 tonna sózott barrakuda vonatkozásában annak érdekében, hogy a meglévő ágazat folytathassa az Unióba irányuló kivitelt.
                  
               
                     (8)
                  
                  
                     Az (EU) 2015/2447 bizottsági végrehajtási rendelet (3) megállapítja a vámkontingensek kezelésére vonatkozó szabályokat. E szabályokat kell alkalmazni azon mennyiség kezelése tekintetében, amelyre e határozat az eltérést engedélyezi.
                  
               
                     (9)
                  
                  
                     Az eltérési lehetőség igénybevételének hatékony nyomon követése érdekében indokolt a mauritiusi hatóságokat arra kötelezni, hogy rendszeres jelleggel részletes adatokat szolgáltassanak a Bizottságnak a kibocsátott EUR.1 szállítási bizonyítványokról,
                  
               A KÖVETKEZŐKÉPPEN HATÁROZOTT:
         
            1. cikk
            Az átmeneti gazdasági partnerségi megállapodás 1. jegyzőkönyvétől eltérve és az említett jegyzőkönyv 42. cikke (1) bekezdésének megfelelően a Harmonizált Rendszer 0303 89 vámtarifaszáma alá tartozó nem származó barrakudából előállított, a Harmonizált Rendszer 0305 69 vámtarifaszáma alá tartozó sózott barrakudát (0305 69 80 KN-kód) az e határozat 2–5. cikkében meghatározott feltételekkel összhangban Mauritiusról származónak kell tekinteni.
         
         
            2. cikk
            Az 1. cikkben előírt eltérés e határozat elfogadásától számítva egy évig alkalmazandó a mellékletben meghatározott, Mauritiusról kivitt és az Unión belüli szabad forgalomba bocsátás céljából bejelentett termékre a mellékletben meghatározott mennyiség erejéig.
         
         
            3. cikk
            A mellékletben szereplő mennyiséget az (EU) 2015/2447 végrehajtási rendelet 49–54. cikkével összhangban kell kezelni.
         
         
            4. cikk
            Mauritius vámhatóságai kötelesek mennyiségi ellenőrzéseket végezni az 1. cikkben meghatározott termékek kivitele tekintetében.
            Mauritius vámhatóságai az egyes negyedéveket követő hónap vége előtt kötelesek a Vámegyüttműködési Bizottság Titkárságán keresztül eljuttatni a Bizottsághoz egy kimutatást azon mennyiségekről, amelyekre vonatkozóan e határozat alapján EUR.1 szállítási bizonyítványt állítottak ki, valamint ezeknek a bizonyítványoknak a sorszámáról.
         
         
            5. cikk
            Az e határozat értelmében kiállított EUR.1 szállítási bizonyítványok 7. rovatában szerepelnie kell a következő bejegyzések valamelyikének:
            
               „Derogation – Decision No 1/2019 of the ESA-EU Customs Cooperation Committee of 14 January 2019”;
            
            
               „Dérogation – Décision no 1/2019 du Comité de Coopération Douanière AfOA-UE du 14 janvier 2019”.
            
         
         
            6. cikk
            
               (1)   Mauritius és az Unió egyaránt meghozzák az e határozat végrehajtásához részükről szükséges intézkedéseket.
            
            
               (2)   Amennyiben az Unió objektív információk alapján szabálytalanságok vagy csalás tényét, illetve a 4. cikkben meghatározott kötelezettségek teljesítésének ismételt elmulasztását állapítja meg, az átmeneti gazdasági partnerségi megállapodás 22. cikkének (5) és (6) bekezdésében előírt eljárás alapján kezdeményezheti az 1. cikkben említett eltérés ideiglenes felfüggesztését.
            
         
         
            7. cikk
            Ez a határozat 2019. január 14-én lép hatályba.
         
         
            Kelt Brüsszelben, 2019. január 14-én.
            
               B. SAMSON
               
                  az ESA-államok képviselője
               
               
                  az ESA-államok nevében
               
            
            
               J.G. SANCHEZ
               
                  Európai Bizottság
               
               
                  az Európai Unió nevében
               
            
         
         
            (1)  HL L 111., 2012.4.24., 2. o.
         
         
            (2)  Az ESA–EU Vámegyüttműködési Bizottság 2/2017 határozata (2017. október 2.) az egyrészről a kelet- és dél-afrikai államok, másrészről az Európai Közösség és tagállamai közötti gazdasági partnerségi megállapodás kereteinek létrehozásáról szóló átmeneti megállapodás 1. jegyzőkönyvében megállapított származási szabályoktól a Mauritiuson a sózott barrakuda vonatkozásában fennálló különleges helyzet figyelembevétele érdekében történő eltérésről [2017/1924] (HL L 271., 2017.10.20., 47. o.).
         
            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).
      
      
         
            MELLÉKLET
            
                        Rendelésszám
                     
                     
                        KN-kód
                     
                     
                        TARIC-kód
                     
                     
                        Árumegnevezés
                     
                     
                        Időszak
                     
                     
                        Nettó tömeg
                        (tonnában)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        barrakuda, sózott
                     
                     
                        2019.1.14. – 2020.1.13.
                     
                     
                        100